PATVIRTINTA

Kauno miesto savivaldybės tarybos

2024 m. balandžio 23 d.

sprendimu Nr. T-163

**KAUNO MIESTO SAVIVALDYBĖS PRIEDANGŲ ĮRENGIMO DAUGIABUČIUOSE NAMUOSE PROGRAMA**

**I SKYRIUS**

**BENDROSIOS NUOSTATOS**

1. Kauno miesto savivaldybės priedangų įrengimo daugiabučiuose namuose programos (toliau – Programa) paskirtis – skatinti įrengti priedangas Kauno miesto savivaldybės (toliau – Savivaldybė) teritorijoje esančiuose daugiabučiuose namuose, siekiant sudaryti sąlygas daugiabučių namų gyventojams trumpą laiko tarpą išvengti gyvybei ar sveikatai pavojingų veiksnių oro pavojaus atveju, taip pat apsaugoti nuo netiesioginio apšaudymo ir (ar) kitų kinetinių grėsmių karinės agresijos metu (atakų iš orlaivių, raketų, artilerijos ugnies sukeltų sprogimo smūgio bangų, skeveldrų, nuolaužų ar atsitiktinių kulkų), skiriant finansavimą Savivaldybės priedangoms daugiabučiuose namuose įrengti.

2. Programa taikoma paramos gavėjams, kurie yra daugiabučio namo butų ir kitų patalpų savininkai.

3. Programoje vartojamos sąvokos:

3.1. **Atnaujintas (modernizuotas) daugiabutis namas** – daugiabutis namas, kuriame užbaigtas įgyvendinti daugiabučio namo atnaujinimo (modernizavimo) projektas.

3.2. **Daugiabutis namas** – trijų ir daugiau butų gyvenamasis namas. Daugiabučiame name gali būti ir negyvenamųjų patalpų – prekybos, administracinių, viešojo maitinimo ir kitų.

3.3. **Paraiška** – pareiškėjo užpildytas Savivaldybės administracijos direktoriaus įsakymu patvirtintos formos dokumentas, pateiktas kvietime teikti paraiškas nurodyta tvarka ir terminais Savivaldybės administracijos Būsto modernizavimo, administravimo ir energetikos skyriui.

3.4. **Paramos gavėjas** – daugiabučio namo butų ir kitų patalpų savininkai.

3.5. **Pareiškėjas** – daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

3.6. **Priedanga** – statinys, patalpa, inžinerinis įrenginys ar kitas objektas, galintis sudaryti sąlygas gyventojams trumpą laiko tarpą išvengti gyvybei ar sveikatai pavojingų veiksnių oro pavojaus atveju, taip pat apsaugoti nuo netiesioginio apšaudymo ir (ar) kitų kinetinių grėsmių karinės agresijos metu (atakų iš orlaivių, raketų, artilerijos ugnies sukeltų sprogimo smūgio bangų, skeveldrų, nuolaužų ar atsitiktinių kulkų).

3.7. **Programos darbai (paslaugos)** – priemonės, nurodytos Programos 21 punkte.

3.8. Kitos Programoje vartojamos sąvokos suprantamos taip, kaip jos apibrėžtos Lietuvos Respublikos krizių valdymo ir civilinės saugos įstatyme, Lietuvos Respublikos statybos įstatyme ir kituose Lietuvos Respublikos teisės aktuose.

4. Programos tikslas – skatinti daugiabučių namų butų ir kitų patalpų savininkus įrengti priedangas savo daugiabučiuose namuose, suteikiant Savivaldybės biudžeto finansavimą joms įrengti, atsižvelgiant į tais metais Savivaldybės biudžete patvirtintą asignavimų sumą Programai finansuoti.

5. Programos uždavinys – gerinti ir skatinti Savivaldybės gyventojų parengtį ekstremaliosioms situacijoms.

**II SKYRIUS**

**PARAIŠKŲ TEIKIMAS**

6. Savivaldybės administracijos direktoriaus įsakymu patvirtintas kvietimas teikti paraiškas (toliau – Kvietimas) skelbiamas Savivaldybės interneto svetainėje (www.kaunas.lt). Kvietimą rengia, organizuoja jo suderinimą, patvirtinimą ir paskelbimą Savivaldybės administracijos Būsto modernizavimo, administravimo ir energetikos skyrius (toliau – Skyrius).

7. Pareiškėjas Kvietime nustatyta tvarka ir terminais Skyriui pateikia užpildytą paraišką ir Kvietime nurodytus dokumentus. Už paraiškoje pateiktų duomenų teisingumą atsako pareiškėjas.

8. Paraiškos užregistruojamos ir nagrinėjamos pasibaigus kiekvienam einamųjų metų kalendoriniam mėnesiui. Po Kvietime nustatyto termino pateiktos paraiškos nenagrinėjamos.

9. Jeigu pareiškėjas pateikia netinkamai įformintus ar ne visus Kvietime nurodytus dokumentus arba pateikia klaidingus duomenis, Skyrius apie tai pasibaigus kalendoriniam mėnesiui per 5 darbo dienas raštu praneša pareiškėjui, nurodydamas 5 darbo dienų terminą pateiktiems dokumentams patikslinti ar papildomiems dokumentams pateikti. Per nustatytą terminą nepatikslinus dokumentų ar nepateikus papildomų dokumentų, paraiška nenagrinėjama ir apie tai raštu informuojamas pareiškėjas.

10. Pasikeitus pateiktose paraiškose ir (ar) prie jų pridedamuose dokumentuose nurodytiems duomenims, pareiškėjas privalo nedelsdamas per 5 darbo dienas informuoti Skyrių ir pateikti pasikeitusius duomenis patvirtinančius dokumentus.

11. Visų pateiktų paraiškų sąrašas skelbiamas Savivaldybės interneto svetainėje (www.kaunas.lt), sąrašo duomenys atnaujinami per 10 darbo dienų pasibaigus einamųjų metų kiekvienam kalendoriniam mėnesiui.

**IIi SKYRIUS**

**PARAIŠKŲ NAGRINĖJIMAS IR JŲ ATRANKA**

12. Pateiktas paraiškas pagal Programoje nurodytus prioritetus nagrinėja, finansuotinus objektus ir finansavimo dydį siūlo Savivaldybės mero potvarkiu sudaryta Programos lėšomis finansuotinų objektų atrankos darbo grupė (toliau – Darbo grupė). Darbo grupė savo darbe vadovaujasi Savivaldybės mero patvirtintu darbo reglamentu.

13. Jei dėl paraiškoje pateiktos neišsamios ar netikslios informacijos Darbo grupės nariai negali tinkamai įvertinti paraiškos, Darbo grupės sekretorius turi teisę prašyti pareiškėjo per 5 darbo dienas (nuo įvykusio posėdžio datos) pateikti trūkstamą informaciją ir dokumentus, papildyti ar patikslinti paraiškoje pateiktą informaciją. Jei pareiškėjas per nustatytą terminą prašomos informacijos ir dokumentų nepateikia arba pateikia ne visus prašomus dokumentus ir informaciją, Darbo grupės nariai vertina paraišką vadovaudamiesi pateiktais dokumentais.

14. Darbo grupė nagrinėja Programoje ir Kvietime nustatytas sąlygas atitikusias paraiškas ir siūlo finansuotinus objektus ir finansavimo dydį, atsižvelgdama į Savivaldybės einamųjų metų biudžeto asignavimus Programai finansuoti. Darbo grupė savo veikloje vadovaujasi Savivaldybės mero patvirtintu Darbo grupės darbo reglamentu.

15. Vadovaudamasis Darbo grupės siūlymais, Skyrius rengia Savivaldybės tarybos sprendimo dėl Programos lėšomis finansuojamų objektų sąrašo (toliau – Sąrašas) patvirtinimo projektą.

16. Sprendimą dėl Sąrašo patvirtinimo priima Savivaldybės taryba. Priimtas sprendimas skelbiamas Savivaldybės interneto svetainėje (www.kaunas.lt). Pareiškėjus, pagal kurių paraiškas finansavimas nebuvo skirtas, Skyrius informuoja raštu, nurodydamas paraiškų atmetimo motyvus, per 10 darbo dienų nuo Sąrašo patvirtinimo dienos.

17. Paraiškos netenkinamos, jei nustatoma, kad pareiškėjas teikdamas paraišką ir kitus Kvietime nurodytus dokumentus nesilaikė Lietuvos Respublikos teisės aktų reikalavimų.

**IV SKYRIUS**

**SUTARTIES SUDARYMAS**

18. Per 60 darbo dienų nuo Savivaldybės tarybos sprendimo dėl Sąrašo patvirtinimo priėmimo dienos su pareiškėjais, kuriems skirtas finansavimas, pasirašomos Savivaldybės biudžeto lėšų naudojimo sutartys (toliau – Sutartis). Sutarties forma tvirtinama Savivaldybės administracijos direktoriaus įsakymu. Sutartis pasirašo Savivaldybės administracijos direktorius ar jo įgaliotas asmuo. Sutartyje numatomos netesybos už pareiškėjo įsipareigojimų nevykdymą.

19. Patvirtintame Sąraše nurodytos lėšos pareiškėjams pervedamos Sutartyje nustatytais terminais ir tvarka.

**V SKYRIUS**

**DARBŲ (PASLAUGŲ) FINANSAVIMO PRIORITETAI**

20. Nagrinėjant paraiškas ir siūlant finansavimo dydį, prioritetai teikiami:

20.1. daugiabučiams namams, kurių daugiau kaip pusė butų ir kitų patalpų nuosavybės teise priklauso Savivaldybei;

20.2. atnaujintiems (modernizuotiems) daugiabučiams namams;

20.3. daugiabučiams namams, kurių butų ir kitų patalpų savininkai sprendimą dėl priedangų įrengimo priėmė Lietuvos Respublikos civilinio kodekso 4.85 straipsnyje nustatyta tvarka, bet ne mažesne kaip 60 procentų butų ir kitų patalpų savininkų balsų dauguma;

20.4. ankstesne data pateiktoms ir užregistruotos paraiškoms.

**VI SKYRIUS**

**PROGRAMOS LĖŠŲ PASKIRSTYMAS**

21. Nustatant finansavimo dydį, Programos lėšos paskirstomos taip:

21.1. iki 100 procentų Programos lėšų gali būti skiriama daugiabučio namo laikančiųjų konstrukcijų ekspertizei (jeigu reikia);

21.2. iki 100 procentų Programos lėšų gali būti skiriama statinio projekto ir statinio projekto ekspertizės parengimo išlaidoms finansuoti (jeigu reikia);

21.3. iki 100 procentų Programos lėšų gali būti skiriama statybos techninei priežiūrai vykdyti;

21.4. iki 100 procentų Programos lėšų gali būti skiriama priemonėms, nurodytoms Programos priede.

**VII SKYRIUS**

**ATSISKAITYMAS IR KONTROLĖ**

22. Programos darbai (paslaugos), kurie finansuojami Programos lėšomis, turi būti atlikti ir už jų atlikimą ir lėšų panaudojimą atsiskaitoma einamaisiais metais.

23. Jei pareiškėjas neįvykdo Programos reikalavimų, pagal Sutartį prisiimtų įsipareigojimų ar Savivaldybės administracija nustato, kad pareiškėjo veikla netinkama ir lėšos buvo panaudotos ne pagal paskirtį arba veikla sustabdyta, Savivaldybės administracijos direktorius ar jo įgaliotas asmuo turi teisę nutraukti Sutartį, apie tai raštu įspėjęs pareiškėją prieš 14 kalendorinių dienų, ir reikalauti grąžinti visas pagal Sutartį gautas Savivaldybės lėšas bei sumokėti netesybas Sutartyje nustatyta tvarka ir terminais.

24. Paaiškėjus, kad Programos lėšos buvo panaudotos ne pagal paskirtį, pareiškėjas privalo lėšas grąžinti į Sutartyje nurodytą sąskaitą Sutartyje nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės priedangų įrengimo daugiabučiuose namuose programos

priedas

**KAUNO MIESTO SAVIVALDYBĖS PRIEDANGŲ ĮRENGIMO DAUGIABUČIUOSE NAMUOSE PROGRAMOS FINANSUOJAMŲ PRIEMONIŲ SĄRAŠAS**

1. Papildomo (antrojo arba trečiojo) avarinių išėjimų iš priedangos įrengimas.
2. Apsauginių dangalų angoms (langams) priedangų patalpose (metaliniai, kompozitiniai ir pan. skydai) įrengimas.
3. Priedangų patalpų statybinių mazgų, konstrukcijų stiprinimo darbai, papildomų statinio konstrukcijų (esant poreikiui) įrengimas.
4. Patalpos priedangoje, skirtos priešgaisrinės, ryšio, evakuacinių, elektros energijos šaltinių, asmens, medicininės ir kt. saugos priemonėms, avarijų šalinimo įrangai, sanitarinių sąlygų, asmens komforto užtikrinimo ir kt. įrangai laikyti ir saugoti, įrengimo darbai.
5. Paruošos priedangos patalpose NBC ventiliacijos sistemai (branduoliniai, biologiniai ir cheminiai NBC filtrai, skirti cheminiams, biologiniams aerozoliams ir garams pašalinti) įrengimo darbai (oro paėmimo ir šalinimo kanalų įrengimas).
6. Patalpų, judėjimo takų signalinio ženklinimo darbai.
7. Avarinio apšvietimo sistemos įrengimas.
8. Įėjimų ir išėjimų iš priedangų, tarp jų – avarinių, išorės apsaugos priemonių įrengimo darbai (atitvarinės ir apsauginės konstrukcijos, prieduobės, laiptai ir pan.) (esant poreikiui).
9. Avarinio geriamojo vandens tiekimo, saugojimo ir nuotekų šalinimo sistemos įrengimo ir (ar 0 modernizavimo darbai priedangos patalpose.
10. Priedangos patalpų autonominės elektros energijos tiekimo sistemos, įskaitant išorinio elektros šaltinio prijungimo taškus, įrengimo darbai (išskyrus generatorių įsigijimą).
11. Avarinės gaisro signalizacijos ir gesinimo sistemos įrengimo darbai, įskaitant išorinius prijungimo taškus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_